b'\n_START_ARTICLE_\nJos Didenyb\xc4\x97s slaptojoje tarnyboje\n_START_SECTION_\nPrie\xc5\xa1istor\xc4\x97\n_START_PARAGRAPH_\nRoman\xc4\x85 \xe2\x80\x9eJos Didenyb\xc4\x97s slaptojoje tarnyboje\xe2\x80\x9c Ianas Flemingas para\xc5\xa1\xc4\x97 1962 metais, jau po to, kai ekranuose pasirod\xc4\x97 \xe2\x80\x9eDaktaras Ne\xe2\x80\x9c. Pagal eili\xc5\xa1kum\xc4\x85 filmas pagal \xc5\xa1\xc4\xaf k\xc5\xabrin\xc4\xaf tur\xc4\x97jo pasirodyti po \xe2\x80\x9eAuksapir\xc5\xa1\xc4\x8dio\xe2\x80\x9c ir tai buvo anonsuojama \xc5\xa1io filmo pabaigos titruose. 1965 metais buvo surengta atranka, kad atrinkti 12 moter\xc5\xb3 Blofeldo Mirties angel\xc5\xb3 komandai. Vis d\xc4\x97lto, prodiuseriams niekaip nepavykstant rasti tinkamos filmavimui vietos\xc2\xa0\xe2\x80\x93 kaln\xc5\xb3 ir sniegyn\xc5\xb3\xc2\xa0\xe2\x80\x93 filmo k\xc5\xabrimas buvo du kartus atid\xc4\x97tas, pasirenkant kit\xc5\xb3 noveli\xc5\xb3 ekranizavim\xc4\x85._NEWLINE_Re\xc5\xbeisierius Peteris R. Hunt\xe2\x80\x98as jau buvo dalyvav\xc4\x99s kuriant Gyveni tik du kartus kaip antrasis re\xc5\xbeisierius. Prodiuseriai nutar\xc4\x97 ekranizuoti roman\xc4\x85 kaip galima tiksliau, neatitr\xc5\xabkstant nuo Flemingo sukurto siu\xc5\xbeeto. Nepaisant to, kadangi k\xc5\xabriniai buvo perkeliami \xc4\xaf ekran\xc4\x85 ne eil\xc4\x97s tvarka, atsirado pastebim\xc5\xb3 klaid\xc5\xb3, pavyzd\xc5\xbeiui, Blofeldas, susitik\xc4\x99s su Bondu, jo nepa\xc5\xbe\xc4\xafsta, nors jie jau yra susid\xc5\xabr\xc4\x99 ankstesniame filme \xe2\x80\x9eGyveni tik du kartus\xe2\x80\x9c._NEWLINE_1967 metais, po penktojo Bondo filmo, pagrindinio vaidmens atlik\xc4\x97jas Seanas Connery nusprend\xc4\x97 pasitraukti. Ie\xc5\xa1kodamas pamainos, prodiuseris Albertas R. Broccoli nusprend\xc4\x97 pakviesti Timothy Dalton\xc4\x85. Pastarasis kvietimo atsisak\xc4\x97, motyvuodamas tuo, kad yra per jaunas \xc5\xa1iam vaidmeniui (tuo metu Daltonui buvo 21)._NEWLINE_Harry Salzmanas kalbino Roger\xc4\xaf Moore, ta\xc4\x8diau pastarasis buvo u\xc5\xbeimtas vaidmeniu seriale \xe2\x80\x9e\xc5\xa0ventasis\xe2\x80\x9c. Kiti kandidatai \xc4\xaf Bondo vaidmen\xc4\xaf buvo Jeremy Brett\xe2\x80\x98as, Hans de Vries, Robertas Campbellas, Anthony Rogers ir John Richardson. Pastarasis buvo rim\xc4\x8diausias pretendentas pakeisti Lazenby filme \xe2\x80\x9eGyventi ir leisk numirti\xe2\x80\x9c._NEWLINE_Austral\xc4\x85 Geroge Lazenby pasirinko Albertas R. Broccolis, pamat\xc4\x99s \xc5\xa1\xc4\xaf vaidinant reklaminiame klipe. Buv\xc4\x99s modelis prodiuseriui paliko tok\xc4\xaf ger\xc4\x85 \xc4\xafsp\xc5\xabd\xc4\xaf, kad sulauk\xc4\x97 pasi\xc5\xablymo pasira\xc5\xa1yti sutart\xc4\xaf septyneriems filmams, ta\xc4\x8diau agentas \xc4\xafkalb\xc4\x97jo aktori\xc5\xb3, kad Bondo vaidmuo bus pernelyg archaji\xc5\xa1kas liberaliam septintajam de\xc5\xa1imtme\xc4\x8diui._NEWLINE_Tracy Draco vaidmuo prad\xc5\xbeioje buvo pasi\xc5\xablytas Brigitte Bardot, ta\xc4\x8diau \xc5\xa1i atsisak\xc4\x97. Tuomet prodiuseriai kreip\xc4\x97si \xc4\xaf Dian\xc4\x85 Rigg, jau i\xc5\xa1populiar\xc4\x97jusi\xc4\x85 vaidmeniu seriale \xe2\x80\x9eKer\xc5\xa1ytojai\xe2\x80\x9c aktor\xc4\x99, kuri\xc4\x85 sudomino galimyb\xc4\x97 nusifilmuoti epiniame filme. Jos t\xc4\x97vo vaidmuo atiteko italui Gabrielle Ferzetti, kur\xc4\xaf prodiuseriai pasteb\xc4\x97jo filme apie mafij\xc4\x85. Kadangi aktorius angli\xc5\xa1kai kalb\xc4\x97jo su akcentu, jo balsas filme buvo dubliuojamas.\n_START_SECTION_\nFilmavimas\n_START_PARAGRAPH_\nFilmavimas prasid\xc4\x97jo 1968 met\xc5\xb3 spalio 21 dien\xc4\x85 Berno kantone, \xc5\xa0veicarijoje. Darbai vyko \xc4\xafvairiose \xc5\xa0veicarijos vietov\xc4\x97se, taip pat Portugalijoje, Ispanijoje, Pranc\xc5\xabzijoje bei Anglijoje, \xe2\x80\x9ePinewood\xe2\x80\x9c studijoje. Filmuojant scenas kalnuose dalyvavo profesional\xc5\xabs slidininkai, taip pat \xc5\xa0veicarijos olimpin\xc4\x97s bobsl\xc4\x97jaus komandos nariai. Sukurti sniego gri\xc5\xabtis pad\xc4\x97jo \xc5\xa0veicarijos karini\xc5\xb3 paj\xc4\x97g\xc5\xb3 specialistai._NEWLINE_Siekiant sustiprinti \xc5\xbei\xc5\xabrovams \xc4\xafsp\xc5\xabd\xc4\xaf, jog, nepaisant kito aktoriaus, Bondas yra tas pats, yra \xc4\xafvairi\xc5\xb3 u\xc5\xbeuomin\xc5\xb3 \xc4\xaf ankstesnius filmus, o viename i\xc5\xa1 epizod\xc5\xb3 durininkas \xc5\xa1vilpauja pagrindin\xc4\x99 \xe2\x80\x9eAuksapir\xc5\xa1\xc4\x8dio\xe2\x80\x9c melodij\xc4\x85._NEWLINE_Filmavimo metu prasid\xc4\x97jo George Lazenby nesutarimai su re\xc5\xbeisieriumi , ir Diana Rigg, kuri tuo metu jau buvo \xc5\xbeinoma aktor\xc4\x97. V\xc4\x97liau Hunt\xe2\x80\x98as parei\xc5\xa1k\xc4\x97, kad visa tai n\xc4\x97ra tiesa ir jis sutiks re\xc5\xbeisuoti \xe2\x80\x9eDeimantai am\xc5\xbeiams\xe2\x80\x9c, jeigu Lazenby prat\xc4\x99s sutart\xc4\xaf vaidmeniui.\n_START_SECTION_\nMuzika\n_START_PARAGRAPH_\nGarso takel\xc4\xaf filmui suk\xc5\xabr\xc4\x97 Johnas Barry ir tai buvo penktasis jo darbas kuriant Bondo filmus. Kompozitorius man\xc4\x97, kad bus sud\xc4\x97tinga sukurti \xc5\xbeod\xc5\xbeius titulinei dainai \xe2\x80\x9eOn Her Majesty\xe2\x80\x99s Secret Service\xe2\x80\x9c, tod\xc4\x97l re\xc5\xbeisierius Hunt\xe2\x80\x98as nutar\xc4\x97 pagrindin\xc4\x99 tem\xc4\x85 palikti instrumentin\xc4\x99._NEWLINE_Barry taip pat para\xc5\xa1\xc4\x97 ir filme skamban\xc4\x8di\xc4\x85 meil\xc4\x97s dain\xc4\x85 \xe2\x80\x9eWe Have All the Time in the World\xe2\x80\x9c, kuri\xc4\x85 atliko Louis Armstrongas. Pastarasis \xc4\xafra\xc5\xa1o metu sunkiai sirgo, ta\xc4\x8diau dain\xc4\x85 pavyko \xc4\xafra\xc5\xa1yti pirmu bandymu , Tai paskutinis Armstrongo \xc4\xafra\xc5\xa1as; atlik\xc4\x97jas po dvej\xc5\xb3 met\xc5\xb3 mir\xc4\x97.\n_START_SECTION_\nApdovanojimai\n_START_PARAGRAPH_\nAuksinio Gaublio nominacija u\xc5\xbe Geriausi\xc4\x85 nauj\xc4\x85 vyro vaidmen\xc4\xaf (George Lazenby) 1970 metais.'